Puꞌuri tɨmuaꞌa ajna tyajaꞌureꞌenyejsimaꞌa ɨ maj cɨn raꞌutamuaꞌaree aꞌanaj tɨ Dioj ayan tihuaꞌutauuniꞌiriꞌi. Puꞌuri ramuaꞌareeracaꞌa ɨ Jesús tɨ ari ajna tyajaꞌureꞌenye ɨ xɨcaaraꞌan jetze tɨ jetzen aꞌuraꞌani iiyan chaanaca japua tɨ ij aun aꞌujnyén u uteꞌe, yaꞌupuaaraꞌan tɨ eꞌeseijreꞌe. Tɨj naꞌa tɨ yan huataseijre iiyan chaanaca japua, aɨ pu ayan huaꞌaxeꞌevaꞌacaa aɨme ɨ maj jamuan áꞌujhuaꞌanyaꞌa. Ajta ijii puꞌuri ayan huaꞌutaseijratacaꞌa tɨ nain cɨn huaꞌaxeꞌevaꞌacaa.
Matɨꞌɨj tiꞌicuaꞌacaa ɨ́ chumuaꞌan, aɨ pu ajta aun aꞌutyavaacaꞌa aɨjna ɨ Judás, tɨ yaujraꞌan pueen ɨ Simón, tɨ ajta ayan teꞌentimuꞌutaca tɨcɨn Iscariote. Puꞌuri aɨn Satanás caꞌanijraꞌa raataꞌacaa tɨ tyuꞌutatuiireꞌen ɨ Jesús.
Jesús pu ajta ramuaꞌareeracaꞌa tɨ aɨn yaꞌupuaaraꞌan ayan nain cɨn tiréijca, tɨ ajta ruyaꞌupua jemi aꞌuveꞌeme, ajta au pu ajta aꞌujnyejsin ɨ jemin.
Aj puꞌi ajchee aꞌu mej tyajaꞌacuaꞌacaa, ajta huiraꞌujchuiiriꞌi ɨ rutasi tɨ ruꞌiráꞌavɨjcaꞌa. Aj puꞌi avaꞌujjɨꞌɨque cɨɨxuri cɨmeꞌe ɨ maj cɨn huáꞌacáimɨ.
Tɨꞌɨqui aun atyeejei ɨ caasu jetze. Aj puꞌi autyejche tɨ huaꞌanajaꞌusixɨꞌɨn ɨ huaꞌachapuatzeꞌen seij ajta seij ɨ maj jamuan áꞌujhuaꞌanyaꞌa. Ajta huaꞌanahuatziꞌiraxɨ aɨjna cɨmeꞌe ɨ cɨɨxuri tɨ cɨn avaꞌujjɨꞌɨcaꞌacaa.
Aj puꞌi aun eꞌireꞌenye aɨjna jemi ɨ Simón tɨ ajta iꞌi Pedro. Aj pu i aɨn Pedro ayan tiraataꞌixaa tɨcɨn: ―Nyavastaraꞌa, ¿ni yeehui pajta peyan nyaꞌanajaꞌusixɨꞌɨsin nyechapua jetze?
Aj puꞌi ayan tiraataꞌixaa ɨ Jesús tɨcɨn: ―Capuu xɨ aꞌij timuaꞌamitejteꞌe aꞌij nyaj aɨn cɨn nyeyan rɨcɨ, silu majcaꞌihuayee paj xaa yeehui yauꞌeitaa puaꞌame.
Aj puꞌi Pedro ayan tiraataꞌixaa tɨcɨn: ―Capej xaa nyaꞌu, aꞌanaj peyan naꞌanajaꞌusixɨꞌɨsin ɨ nyachapuaatzeꞌe. Ajta aɨn Jesús, ayaa pu tiraataꞌixaa tɨcɨn: ―Tɨ puaꞌa yeehui nyacai neyan muaꞌanajaꞌusixɨꞌɨn aꞌachapuaatzeꞌe, capej cheꞌe huaꞌa jetze ajtyamaꞌacanta puaꞌame ɨ mej nyeetzi jemi seiiraꞌa muaꞌajuꞌun.
Aj puꞌi ayan tyuꞌutaxajtacaꞌa aɨjna ɨ Pedro tɨcɨn: ―Nyavastaraꞌa, tɨ puaꞌa yeehui ayan ruxeꞌeveꞌe, capaj ayaa panaꞌa naꞌanajaꞌusixɨꞌɨn ɨ nyechapuaatzeꞌe, silu pajta paj peyan naꞌanajaꞌusixɨꞌɨn ɨ nyamuajcaꞌa jetze, pajta naꞌavaꞌajaꞌusixɨꞌɨn ɨ nyamuꞌu jetze.
Aj puꞌi Jesús ayan tyuꞌutanyúu tɨcɨn: ―Tɨ puaꞌa yeehui aꞌatɨ ari ayan huaɨꞌɨhuacaꞌa, ayaa puꞌu ruxeꞌeveꞌe tɨ ayaa naꞌa raꞌanajaꞌusixɨꞌɨn ɨ chapuaatzeꞌe, aꞌini capu cheꞌe chuaamuaraꞌa nain japua tɨ ratyáhueꞌiraꞌa. Sajta muan, caxu cheꞌe chuaamua, silu seij pu yeehui xaa ayan chuaamuaraꞌa.
Ayaa pu een cɨn ayan tyuꞌutaxajtacaꞌa tɨ nuꞌu saɨj naꞌa chuaamuaraꞌa, aꞌini aɨ pu ari ramuaꞌareeracaꞌa aꞌatɨ tɨ aɨn puéenyaꞌa tɨ ayan tyuꞌutatuiireꞌesin ɨ́ cɨmeꞌen ɨ Jesús.
Tɨꞌɨj raatapuaꞌajtacaꞌa tɨ ayan huaꞌanajaꞌusixɨ, ajta pu huiraꞌujvɨjriꞌi ɨ rutasi. Aj puꞌi aꞌujyeijxɨ ɨ meesa jetze. Ayaa pu tihuaꞌutaihuaꞌuriꞌi tɨcɨn: ―¿Ni yeehui sajmuaꞌaree aꞌij nyaj een cɨn neyan amuaaruu? Nyaa nu tyajamuaataꞌixaateꞌesin.
Ayaa xu yeehui muan naatamuaꞌamua yee Maeestru, sajta seyan tɨcɨn Tavastaraꞌa. Ayaa pu yeehui tiraavijteꞌe aꞌini nyaa nu nyaɨn pueen.
Ajta ijii, nyaj aꞌamuavastaraꞌa pueen, nyajta aꞌamua maeestru, ayaa nu amuaꞌanajaꞌusixɨ ɨ aꞌamuachapuaatzeꞌe. Sataꞌaj yeehui seyan cheꞌeta sanaꞌa anaujaꞌusixɨꞌɨn ruchapuaatzeꞌe rujɨɨmuaꞌa.
Ayaa nu amuaataꞌitiiriꞌi sej si seyan huarɨni aꞌij nyej neri amuaaruu muejmi.
’Ayaa nu yeehui tyajaꞌamueꞌixaateꞌe tzaahuatiꞌiraꞌa cɨmeꞌe tɨ eitzeꞌe ruxeꞌeveꞌe aɨjna tɨ tiꞌijta cai aɨjna tɨ ravaɨreꞌe. Ajta yeehui, eitzeꞌe pu ruxeꞌeveꞌe aɨjna tɨ yan nyajaꞌutaityacaꞌa cai i nyaj aꞌutaitiꞌihuacaꞌa.
Ajta ijii, satɨj seri tiꞌijmuaꞌaree saɨjna, Dioj pu yeehui rɨꞌɨ tyajamuaataꞌasin tɨ puaꞌa seyan cheꞌeta sanaꞌa huarɨni.